钦定古今图书集成/明伦汇编/官常典/第448卷 > 王常
## 钦定古今图书集成/明伦汇编/官常典/第448卷 > 王常

按《后汉书》本传，“常字颜卿，颍川舞阳人也。王莽末，为
弟报仇，亡命江夏。久之，与王凤、王匡等起兵云杜绿
林中，聚众数万人，以常为偏裨，攻傍县。后与成丹、张
卬别入南郡蓝口，号下江兵。王莽遣严尤、陈茂击破
之。常与丹、卬收散卒入蒌。谿劫略锺、龙间，众复振。引
军与荆州牧战于上唐，大破之，遂北至宜秋。是时，汉”
兵与新市、平林众俱败于小长安，各欲解去。伯升闻
下江军在宜秋，即与光武及李通俱造常壁，曰：“愿见
下江一贤将，议大事。”成丹、张卬共推遣常。伯升见常，
说以合从之利。常大悟曰：“王莽篡弑，残虐天下，百姓
思汉，故豪杰并起。今刘氏复兴，即真主也。诚思出身
为用，辅成大功。”伯升曰：“如事成，岂敢独飨之哉！”遂与
常深相结而去。常还，具为丹、卬言之。丹、卬负其众皆
曰：“大丈夫既起，当各自为主，何故受人制乎！”常心独
归汉，乃稍晓说其将帅曰：“往者成、哀衰微无嗣，故王
莽得乘间篡位。既有天下，而政令苛酷，积失百姓之
心。民之讴吟思汉，非一日也，故使吾属因此得起。夫
民所怨者，天所去也；民所思者，天所与也。”举大事必
当下顺民心，上合天意，功乃可成。若负彊恃勇，触情
恣欲，虽得天下，必复失之。以秦项之埶，尚至夷覆，况
今布衣相聚草泽，以此行之，灭亡之道也。今南阳诸
刘，举宗起兵，观其来议事者皆有深计大虑，王公之
才，与之并合，必成大功，此所以祐吾属也。下江诸将，
虽屈彊少识，然素敬常，乃皆谢曰：“无王将军，吾属几
陷于不义。愿敬受教。”即引兵与汉军及新市、平林合，
于是诸部齐心同力，锐气益壮，遂俱进，破杀甄阜、梁
丘赐。及诸将议立宗室，惟常与南阳士大夫同意，欲
立伯升，而朱鲔、张卬等不听。及更始立，以常为廷尉
大将军，封知命侯。别徇汝南、沛郡，还入昆阳，与光武
共击破王寻、王邑。更始西都长安，以常行南阳太守
事，令专命诛赏，封为邓王，食八县，赐姓刘氏。常性恭
俭，遵法度，南方称之。更始败，建武二年夏，常将妻子
诣洛阳，肉袒自归。光武见常甚欢，劳之曰：“王廷尉良
苦，每念往时，共更艰厄，何日忘之，莫往莫来，岂违平
生之言乎！”常顿首谢曰：“臣蒙大命，得以鞭策托身陛
下。始遇宜秋，后会昆阳，幸赖灵武，辄成断金。更始不
量愚臣，任以南州，赤眉之难，丧心失望，以为天下复
失纲纪。闻陛下即位河北，心开目明，今得见阙廷，死
无遗恨。”帝笑曰：“吾与廷尉戏耳，吾见廷尉，不忧南方
矣。”乃召公卿将军以下大会，具为群臣言：常以匹夫
兴义兵，明“于知天命，故更始封为知命侯。与吾相遇
兵中，尤相厚善。特加赏赐，拜为左曹，封山桑侯。”后帝
于大会中指常谓群臣曰：“此家率下江诸将，辅翼汉
室，心如金石，真忠臣也。”是日，迁常为汉忠将军，遣南
击邓奉、董䜣，令诸将皆属焉。又诏常北击河间、渔阳平诸屯聚。五年秋，攻拔湖陵，又与帝会任城，因从破
苏茂、庞萌，进攻下邳，常部当城门战，一日数合，贼反
走入城，常追迫之。城上射矢雨下，帝从百馀骑自城
南高处望常战力甚，驰遣中黄门诏使引还，贼遂降。
又别率骑都尉王霸共平沛郡贼。六年春，征还洛阳，
令夫人迎常于舞阳，归家上冢，西屯长安，拒隗嚣。七
年，使使者持玺书即拜常为横野大将军，位次与诸
将绝席。常别击破隗嚣将高峻于朝那。嚣遣将过乌
氏，常要击破之。转降保塞羌诸营壁，皆平之。九年，击
内黄贼，破降之。后北屯故安，拒卢芳。十二年，薨于屯
所。谥曰“节侯。”子广嗣。